吴宽
题何刻工卷
女娲补天天不漏，卷石犹穿太山溜。
郢工运斤风欲生，斫出难供孙楚漱。
云根可断亦可转，磨砻几日方成就。
梁州之贡天下无，忽然跃出东山袖。
颂功载德绝妙辞，两手不停烦刻镂。
丞相中郎字奇古，右军率更笔深秀。
东山虽老眼犹明，一一犹能论结构。
空堂考击声丁丁，丝连镂缀如絺绣。
小或蝇头大或丈，深必因肥浅必瘦。
东山择业何其贤，古人石刻今流传。
周宣中兴文石鼓，李唐九成铭醴泉。
延陵墓上止十字，荐福寺里须千钱。
行人泪堕岘山下，过客手摹江水边。
其余诸刻难尽述，东山直视如无前。
百年独守三寸铁，姓名与石同贞坚。
回看巧技未旋踵，肆中野草浮荒烟。
昌黎河东如可作，梓人圬者堪同编。
只今东山既颓矣，子孙守之上慎旃。
闭门一日白石烂，党人之碑慎勿镌。
呜呼！党人之碑慎勿镌，千载之美，无使安民专。